CELEX: 52017PC0399
Language: mt
Date: 2017-07-27
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f’isem l-Unjoni Ewropea fil-Kumitat Konġunt tal-CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra, rigward l-istabbiliment ta’ lista ta’ Arbitri.

IL-KUMMISSJONI EWROPEA
            Brussell, 27.7.2017
            COM(2017) 399 final
            2017/0177(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata f’isem l-Unjoni Ewropea fil-Kumitat Konġunt tal-CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra, rigward l-istabbiliment ta’ lista ta’ Arbitri. 
            
               
         
         
            
               MEMORANDUM TA’ SPJEGAZZJONI
            
            
               1.Is-suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li se tiġi adottata f’isem l-Unjoni fil-Kunsill Konġunt tal-CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra, rigward l-adozzjoni prevista ta’ Deċiżjoni dwar l-istabbiliment ta’ lista ta’ Arbitri.
            
            
               2.Il-kuntest tal-proposta
            
            
               2.1.Il-Ftehim ta' Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra
            
            
               Il-Ftehim ta’ Sħubija Ekonomika bejn l-Istati tal-CARIFORUM, min-naħa l-waħda, u l-Komunità Ewropea u l-Istati Membri tagħha, min-naħa l-oħra (“il-Ftehim”) għandu l-għan li jagħti kontribut għat-tnaqqis u għall-qerda eventwali tal-faqar permezz tat-twaqqif ta’ sħubija kummerċjali li tkun konsistenti mal-għan ta’ żvilupp sostenibbli, il-Miri ta’ Żvilupp tal-Millennju u l-Ftehim ta’ Cotonou.
            
            
               Il-Ftehim ġie ffirmat fil-15 ta' Ottubru 2008, u huwa applikat b'mod proviżorju, sa mid-29 ta' Diċembru 2008.
            
            
               2.2.Il-Kunsill Konġunt tal-CARIFORUM-UE
            
            
               Il-Kunsill Konġunt tal-CARIFORUM-UE b’mod ġenerali għandu jkun responsabbli għat-tħaddim u għall-implimentazzjoni ta’ dan il-Ftehim u għandu jimmonitorja l-kisba tal-għanijiet tiegħu. Huwa jiltaqa’ f’livell ministerjali f’intervalli regolari, li ma jaqbżux perjodu ta’ sentejn. Sabiex jintlaħqu l-għanijiet ta' dan il-Ftehim, għandu jkollu s-setgħa li jieħu deċiżjonijiet rigward il-kwistjonijiet kollha koperti minn dan il-Ftehim. Dawn id-deċiżjonijiet meħuda għandhom jorbtu lill-Partijiet u lill-Istati Firmatarji tal-CARIFORUM, li għandhom jieħdu l-miżuri kollha meħtieġa sabiex jimplimentawhom skont ir-regoli interni ta' kull Parti u ta' kull Stat Firmatarju tal-CARIFORUM.
            
            
               2.3.L-att previst tal-Kunsill Konġunt tal-CARIFORUM-UE 
            
            
               Fis-17 ta’ Novembru 2017, matul ir-raba’ laqgħa tiegħu, il-Kunsill Konġunt tal-CARIFORUM-UE se jadotta Deċiżjoni dwar l-istabbiliment tal-lista ta’ arbitri prevista fl-artikolu 221 (1) tal-Ftehim (“l-att previst”).
            
            
               L-għan tal-att previst huwa li jistabbilixxi lista ta’ ħmistax-il individwu b’għarfien speċjalizzat jew esperjenza speċjalizzata fid-dritt u l-kummerċ internazzjonali, u li huma lesti li jservu ta’ arbitri, kif previst fl-Artikolu 221(1) tal-Ftehim. Dan il-pass huwa meħtieġ biex jimplimenta d-dispożizzjonijiet għas-soluzzjoni tat-tilwim ta’ dan il-ftehim.
            
            
               L-att previst għandu jsir vinkolanti għall-partijiet f’konformità mal-Artikolu 221 tal-Ftehim, li jipprevedi: “Mhux aktar tard minn tliet xhur wara l-applikazzjoni provviżorja ta' dan il-Ftehim, il-Kumitat tal-Kummerċ u tal-Iżvilupp CARIFORUM-KE għandu jistabbilixxi lista ta' ħmistax-il (15) individwu li jkunu lesti u jistgħu jagħmluha ta' arbitri.. Kull waħda mill-Partijiet għandha tagħżel ħames individwi sabiex jagħmlu ta' arbitri. Iż-żewġ Partijiet għandhom jaqblu wkoll dwar ħames individwi li ma jkunux ċittadini tal-ebda waħda mill-Partijiet u li għandhom jagħmluha ta’ President tal-panel ta’ arbitraġġ. Il-Kumitat tal-Kummerċ u tal-Iżvilupp CARIFORUM-KE jiżgura ruħu li l-lista se tinżamm dejjem fuq dan il-livell.”
            
            
               3.Il-pożizzjoni li għandha tiġi adottata f’isem l-Unjoni
            
            
               L-Artikolu 221(1) tal-Ftehim jipprevedi l-istabbiliment ta’ lista ta’ ħmistax-il individwu b’għarfien speċjalizzat jew esperjenza speċjalizzata fid-dritt u l-kummerċ internazzjonali, u li huma lesti li jservu ta’ arbitri. Kull Parti għażlet ħames individwi u ż-żewġ Partijiet qablu wkoll dwar ħames individwi li mhumiex ċittadini ta’ xi waħda mill-Partijiet u li għandhom iservu bħala President tal-bord tal-arbitraġġ.
            
            
               Fl-anness tal-abbozz tad-Deċiżjoni tal-Kunsill mehmuż u l-lista ta’ arbitri ġew maqbula mal-CARIFORUM matul is-sitt laqgħa tal-Kumitat għall-Kummerċ u l-Iżvilupp li saret fil-Ġamajka fil-25 ta’ Novembru 2016.
            
            
               Il-pożizzjoni proposta li għandha tiġi adottata f’isem l-Unjoni għandha l-għan li trendi l-att previst vinkolanti.
            
            
               4.Bażi ġuridika
            
            
               4.1.Bażi ġuridika proċedurali
            
         
         
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               4.1.2.Applikazzjoni għal dan il-każ
            
            
               Il-Kunsill Konġunt tal-CARIFORUM-UE huwa korp imwaqqaf b’dan il-Ftehim.
            
            
               L-att li huwa mitlub jadotta l-Kunsill Konġunt CARIFORUM-UE, jikkostitwixxi att li jkollu effetti legali. L-att previst se jkun vinkolanti skont id-dritt internazzjonali f’konformità mal-Artikolu 221 tal-Ftehim.
            
            
               L-att previst ma jissupplimentax jew ma jemendax il-qafas istituzzjonali tal-ftehim.
            
            
               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament fuq l-objettiv u l-kontenut tal-att previst li fir-rigward tiegħu tiġi adottata pożizzjoni f’isem l-Unjoni. 
            
            
               4.2.2.Applikazzjoni għal dan il-każ
            
            
               L-għan ewlieni u l-kontenut tal-att previst jirrelata mal-politika kummerċjali komuni.
            
            
               Il-bażi ġuridika sostantiva għad-deċiżjoni proposta hija għalhekk l-Artikolu 207 TFUE.
            
            
               4.3.Konklużjoni
            
            
               Il-bażi ġuridika tad-deċiżjoni proposta jenħtieġ li tkun l-Artikolu 207 flimkien mal-Artikolu 218(9) TFUE.
            
            
               2017/0177 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata f’isem l-Unjoni Ewropea fil-Kumitat Konġunt tal-CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra, rigward l-istabbiliment ta’ lista ta’ Arbitri. 
            
            
               IL-KUNSILL TAL-UNJONI EWROPEA,
            
         
         
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207 flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Ftehim ta' Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra
                  1
                ("il-Ftehim"), ġie ffirmat fil-15 ta' Ottubru 2008, u mid-29 ta' Diċembru 2008 ġie applikat provviżjorjament.
            
            
               (2)Il-Kunsill Konġunt tal-CARIFORUM-UE, waqt ir-raba’ laqgħa tiegħu fis-17 ta’ Novembru 2017, se jadottata deċiżjoni dwar l-istabbiliment ta’ lista ta’ Arbitri.
            
            
               (3)Huwa xieraq li tkun stabbilita l-pożizzjoni li trid tiġi adottata f’isem l-Unjoni fil-Kunsill Konġunt tal-CARIFORUM-UE, peress li d-deċiżjoni tkun vinkolanti fuq l-Unjoni.
            
            
               (4)Il-proposta mehmuża għal Deċiżjoni tal-Kunsill tikkostitwixxi l-istrument legali għall-istabbiliment ta’ lista ta’ ħmistax-il individwu b’għarfien speċjalizzat jew esperjenza speċjalizzata fid-dritt u l-kummerċ internazzjonali, u li huma lesti li jservu ta’ arbitri, kif previst fl-Artikolu 221(1) tal-Ftehim. Hija meħtieġa biex jiġu implimentati d-dispożizzjonijiet għas-soluzzjoni tat-tilwim tal-ftehim.
            
            
               (5)Fi ħdan il-Kunsill Konġunt tal-CARIFORUM-KE, l-Unjoni tiġi rrappreżentata mill-Kummissjoni skont l-Artikolu 17(1) TUE. L-Istati Membri jridu jappoġġaw il-pożizzjoni tal-Unjoni f’konformità mal-Artikolu 4(3) TUE.
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li trid tiġi adottata, f’isem l-Unjoni, fir-raba’ laqgħa tal-Kunsill Konġunt tal-CARIFORUM-UE fis-17 ta’ Novembru 2017 għandha tkun ibbażata fuq abbozz ta’ Deċiżjoni tal-Kunsill Konġunt tal-CARIFORUM-UE mehmuż ma’ din id-Deċiżjoni.
            
            
               Artikolu 2
            
            
               Din id-Deċiżjoni hija indirizzata lill-Kummissjoni u lill-Istati Membri.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 289, 30.10.2008, p. 3.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 27.7.2017
            COM(2017) 399 final
            ANNESS
            ta'
            Proposta għal Deċiżjoni tal-Kunsill
            dwar il-pożizzjoni li għandha tiġi adottata f’isem l-Unjoni Ewropea fil-Kumitat Konġunt tal-CARIFORUM-UE tal-Ftehim ta’ Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra, rigward l-istabbiliment ta’ lista ta’ Arbitri. 
            
               
         
         
            
               DOKUMENT MEHMUŻ
            
            
               ABBOZZ
            
            
               DEĊIŻJONI Nru …/2017 TAL-KUNSILL KONĠUNT TAL-CARIFORUM-UE
            
            
               ta’...
            
            
               stabbilit bil-Ftehim ta' Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra, rigward l-istabbiliment ta’ lista ta’ Arbitri
            
            
               IL-KUNSILL KONĠUNT CARIFORUM-UE,
            
            
               Wara li kkunsidra l-Ftehim ta' Sħubija Ekonomika bejn l-Istati tal-CARIFORUM, minn naħa waħda, u l-Komunità Ewropea u l-Istati Membri tagħha, min-naħa l-oħra (“il-Ftehim”), u b'mod partikolari l-Artikolu 221(1) tiegħu,
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-lista ta’ ħmistax-il arbitru previsti fl-Artikolu 221(1) anness ma’ din id-Deċiżjoni hija adottata mill-Partijiet.
            
            
               Artikolu 2
            
            
               Il-Kumitat għall-Kummerċ u l-Iżvilupp CARIFORUM - UE jista’ jemenda l-lista ta’ arbitri annessa ma’ din id-Deċiżjoni.
            
            
               Artikolu 3
            
            
               Din id-Deċiżjoni għandha tidħol fis-seħħ fi….
            
            
               Magħmul fi ….
            
            
                     
                        Għall-Istati tal-CARIFORUM
                     
                  
                  
                     
                        Għall-Parti tal-UE
                     
                  
               
               ANNESS
            
            
               Lista tal-Arbitri (l-Artikolu 221(1))
            
            
               Arbitri magħżula mill-Istati tal-CARIFORUM:
            
         
         
            
               Is-Sa Tracy BENN-ROBERTS — Antigua u Barbuda
            
            
               Is-Sa Nicole FOSTER — Barbados
            
            
               Is-Sa Bertha COOPER - ROSSEAU — il-Bahamas
            
            
               Is-Sa Michelle A. BROWN — il-Ġamajka
            
            
               Is-Sa Fabiola MEDINA GARNES — ir-Repubblika Dominicana
            
            
               Arbitri magħżula mill-UE:
            
            
               Is-Sur Jacques BOURGEOIS — il-Belġju
            
            
               Is-Sur Claus - Dieter EHLERMANN — il-Ġermanja
            
            
               Is-Sur Pieter Jan KUIJPER —  in-Netherlands
            
            
               Is-Sur Giorgio SACERDOTI — l-Italja
            
            
               Is-Sur Ramon TORRENT — Spanja
            
            
               Arbitri magħżula b’mod konġunt mill-Partijiet:
            
            
               Is-Sur Frederick ABBOTT — l-Istati Uniti tal-Amerika
            
            
               Is-Sur James BACCHUS — l-Istati Uniti tal-Amerika
            
            
               Is-Sur Armand DE MESTRAL — il-Kanada
            
            
               Is-Sa Claudia OROZCO — il-Kolombja
            
            
               Is-Sur Helge SELAND — in-Norveġja